Oficiālais Vēstnesis L 157 , 18/07/1970 Lpp. 0036 - 0037

Speciālizdevums somu valodā: Nodaļa 13 Sējums 1 Lpp. 0148

Speciālizdevums dāņu valodā: Sērija I Nodaļa 1970(II) Lpp. 0377

Speciālizdevums zviedru valodā: Nodaļa 13 Sējums 1 Lpp. 0148

Speciālizdevums angļu valodā: Sērija I Nodaļa 1970(II) Lpp. 0434

Speciālizdevums grieķu valodā Nodaļa 03 Sējums 5 Lpp. 0135

Speciālizdevums spāņu valodā: Nodaļa 13 Sējums 1 Lpp. 0230

Speciālizdevums portugāļu valodā Nodaļa 13 Sējums 1 Lpp. 0230



Padomes Direktīva (1970. gada 13. jūlijs), ar kuru ceturto reizi groza Padomes 1962. gada 23. oktobra Direktīvu par dalībvalstu noteikumu tuvināšanu attiecībā uz krāsvielām, ko atļauts izmantot cilvēku uzturam paredzētos pārtikas produktos (70/358/EEK) EIROPAS KOPIENU PADOME, ņemot vērā Eiropas Ekonomikas kopienas dibināšanas līgumu, un jo īpaši tā 100. pantu, ņemot vērā Komisijas priekšlikumu, tā kā atbilstīgi 11. panta 2. punktam Padomes 1962. gada 23. oktobra Direktīvā par dalībvalstu noteikumu tuvināšanu attiecībā uz krāsvielām, ko atļauts izmantot cilvēku uzturam paredzētos pārtikas produktos [1], kurā jaunākie grozījumi izdarīti ar Padomes 1968. gada 20. decembra direktīvu [2], Komisija pēc apspriešanās ar dalībvalstīm ir pilnvarota noteikt analīzes metodes, kas vajadzīgas, lai pārbaudītu krāsvielām noteikto tīrības kritēriju faktisko izpildi, tā kā Komisijai jāuztic uzdevums noteikt paraugu ņemšanas procedūru un kvantitatīvās un kvalitatīvās analīzes metodes attiecībā uz krāsvielām pārtikas produktos un uz tiem, tā kā vēlams, lai visos gadījumos, kuros Padome pilnvaro Komisiju ieviest noteikumus attiecībā uz pārtikas produktiem, būtu paredzēta procedūra ciešas sadarbības veidošanai starp dalībvalstīm un Komisiju Pārtikas produktu pastāvīgās komitejas sastāvā, kas izveidota ar Padomes 1969. gada 13. novembra lēmumu [3], IR PIEŅĒMUSI ŠO DIREKTĪVU. 1. pants Padomes 1962. gada 23. oktobra direktīvu groza saskaņā ar 2. un 3. panta noteikumiem. 2. pants "2. Direktīvas 11.a pantā izklāstīto procedūru izmanto, lai noteiktu: - analīzes metodes, kas vajadzīgas, lai pārbaudītu, vai tiek izpildīti vispārējie un īpašie tīrības kritēriji, kas izklāstīti šīs direktīvas III pielikumā; - paraugu ņemšanas procedūru un kvantitatīvās un kvalitatīvās analīzes metodes attiecībā uz krāsvielām pārtikas produktos un uz tiem." 3. pants "11. a pants 1. Ja jāievēro šajā pantā noteiktā procedūra, priekšsēdētājs vai nu pēc savas iniciatīvas, vai arī pēc kādas dalībvalsts pārstāvja lūguma nodod jautājumu Pārtikas produktu pastāvīgajai komitejai (še turpmāk − "Komiteja"), kas izveidota saskaņā ar Padomes 1969. gada 13. novembra lēmumu. 2. Komisijas pārstāvis iesniedz Komitejai to pasākumu projektu, kas jāpieņem. Komiteja sniedz atzinumu par projektu termiņā, ko atkarībā no jautājuma steidzamības noteicis tās priekšsēdētājs. Atzinumu sniedz ar divpadsmit balsu vairākumu, un dalībvalstu balsis vērtē tā, kā paredzēts Līguma 148. panta 2. punktā. Priekšsēdētājs nebalso. 3. a) Komisija pieņem paredzētos pasākumus, ja tie ir saskaņā ar Komitejas atzinumu. b) Ja paredzētie pasākumi nesaskan ar Komitejas atzinumu vai ja atzinums nav pieņemts, Komisija nekavējoties ierosina Padomei pasākumus, kas jāpieņem. Padome pieņem lēmumu ar kvalificētu balsu vairākumu. c) Ja Padome trīs mēnešu laikā pēc priekšlikuma iesniegšanas nav pieņēmusi lēmumu, ierosinātos pasākumus pieņem Komisija. 11.b pants Šīs direktīvas 11.a panta noteikumi ir piemērojami astoņpadsmit mēnešus no dienas, kad jautājums pirmoreiz iesniegts Komitejai vai nu saskaņā ar 11.a panta 1. punktu vai jebkuru citu attiecīgu noteikumu." 4. pants Šī direktīva ir adresēta dalībvalstīm. Briselē, 1970. gada 13. jūlijā Padomes vārdā – priekšsēdētājs J. Ertl [1] OV 115, 11.11.1962., 2645./62. lpp. [2] OV L 309, 24.12.1968., 24. lpp. [3] OV L 291, 19.11.1969., 9. lpp. --------------------------------------------------